User:Srikanth siddagoni


 * పేదల కోసం ప్రాణాలర్పించిన కందాల రంగారెడ్డి..*

పీడిత తాడిత, బడుగు, బలహీన వర్గాల ప్రజల కోసం ప్రాణాలర్పించిన అమరజీవి *కందాల రంగారెడ్డి* మరణించి 35 ఏండ్లవుతున్నా ప్రజల గుండెల్లో పదిలంగానే ఉన్నారు. రంగారెడ్డి చేసిన ఉద్యమాలు, పోరాటాలు, తిరుగుబాట్లు ఇప్పటికీ సజీవంగా నిలిచాయి. సంవత్సరాలు గడుస్తున్నా, తరాలు మారుతున్నా ఆయన చూపిన ఆదర్శం, చేపట్టిన ఉద్యమ ప్రతిరూపాలు, ముందుకు నడిపించిన నాయకత్వ లక్షణాలు మాత్రం కమ్యూనిస్టు నాయకుల హృదయాల్లో ఇప్పటికీ పదిలం. కూలీలు, వ్యవసాయ కార్మికుల హక్కుల కోసం భూస్వాములు, కర్ణాలకు వ్యతిరేకంగా ఉద్యమించారు. ఉద్యమాన్ని ఉధృతంగా నిర్వహిస్తున్న తరుణంలో 1961లో పెత్తందారులు రంగారెడ్డిని హత్యచేసేందుకు పన్నాగం పన్ని భౌతికదాడులకు పాల్పడ్డారు. ఆ దాడుల నుండి ఆయన సురక్షితంగా బయటపడ్డారు. ఆ క్రమంలో 1971లో ముస్తాద్‌దారీ విధానం కోసం గీసే వాడిది తాటిచెట్టు, దున్నేవాడిదే భూమి, వ్యవసాయ కార్మికులకు కూలి పెంచాలని కౌలుదారు చట్టం అమలుచేయాలని, జీతగాళ్ల జీతాలు పెంచాలని తదితర డిమాండ్లతో అనేక పోరాటాలు నిర్వహించారు. జిల్లావ్యాప్తంగా ఎన్నో ఆందోళనలు నిర్వహించారు. మొదట్లో ఇతని విధానాన్ని వ్యతిరేకించిన వారే ఆ తర్వాత రంగారెడ్డితో కలిసి అనేక ఉద్యమాల్లో చురుకుగా పాల్గొన్నారు. రంగారెడ్డి పోరాటాలకు ఆకర్షితులై జిల్లావ్యాప్తంగా వేలాది మంది యువకులు ఉద్యమంలోకి వచ్చారు. రంగారెడ్డి నాయకత్వ లక్షణాలు, పోరాట పటిమకు ముగ్ధులైన ప్రజలు అతన్ని రాజకీయంగా ప్రోత్సహించారు. మండలపరిధిలోని పంతంగి గ్రామానికి 1970 నుండి 1983 వరకూ గ్రామ సర్పంచ్‌గా సీపీఐ(ఎం) తరపున ఎన్నుకున్నారు. అదే సమయంలో సినీ నటుడు ఎన్టీఆర్‌ టీడీపీని స్థాపించి అధికారంలోకి రావడం నాదెండ్ల భాస్కర్‌రావు తిరుగుబాటు చేశారు. అదే సమయంలో 1985లో రాష్ట్రంలో మధ్యంతర ఎన్నికలు వచ్చాయి. ఎన్నికల్లో సీపీఐ(ఎం) టీడీపీకి మిత్రపక్షంగా ఉంది. ఆ క్రమంలో భువనగిరి అసెంబ్లీ ఎన్నికల్లో మాజీ హోంమంత్రి ఎలిమినేటి మాధవరెడ్డి అభ్యర్థిగా నిలబడ్డారు. ఎన్నికల ప్రచారంలో భాగంగా 1985 ఫిబ్రవరి 18న సాయంత్రం 6 గంటలకు పంతంగి గ్రామంలో ప్రచారసభ ఏర్పాటుచేశారు. ఈ సభలో ఎమ్మెల్యే అభ్యర్థి మాధవరెడ్డి ప్రసంగిస్తుండగా పథకం ప్రకారం కాంగ్రెస్‌ నాయకులు రంగన్నపై దాడిచేయాలని ప్రచారసభ వద్ద మాటేసి సీపీఐ(ఎం) కార్యకర్తలపై అకారణంగా గొడవకు దిగారు. గొడవను సద్ధుమణిగించేందుకు వెళ్లిన రంగన్నపై కాంగ్రెస్‌ కార్యకర్తలు కర్రలతో దాడిచేసి తీవ్రంగా గాయపరిచారు. వెంటనే రంగన్నను హైదరాబాద్‌లోని ఉస్మానియా ఆస్పత్రికి తరలించారు. చికిత్స పొందుతూ నాలుగు రోజుల అనంతరం ఫిబ్రవరి 22న రంగన్న మృతిచెందారు. రంగారెడ్డి జ్ఞాపకంగా ఈ ప్రాంతంలోని అనేక మండలాలు, గ్రామాల్లో స్మారక భవనాలు, స్తూపాలు నిర్మించి సీపీఐ(ఎం) కార్యకర్తలు తమ అభిమానాన్ని చాటుకుంటూ వర్థంతి సభలు ఇప్పటికీ నిర్వహిస్తూనే ఉన్నారు.